Document ID: 32005D0065

KOMISSION PÄÄTÖS,
tehty 28 päivänä tammikuuta 2005,
Tanskalle myönnettävistä siirtymäajan lisätakeista muutettaessa Tanskan asemaa Newcastlen tautia vastaan ei-rokottavana alueena
(tiedoksiannettu numerolla K(2005) 143)
(ETA:n kannalta merkityksellinen teksti)
(2005/65/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten terveyttä koskevista vaatimuksista yhteisön sisäisessä siipikarjan ja siitosmunien kaupassa ja tuonnissa kolmansista maista 15 päivänä lokakuuta 1990 annetun neuvoston direktiivin 90/539/ETY (1) ja erityisesti sen 12 artiklan 2 ja 3 kohdan,
sekä katsoo seuraavaa:
(1)
Tanskan luokittelusta Newcastlen taudin suhteen 27 päivänä syyskuuta 1991 tehdyllä komission päätöksellä 91/552/ETY (2) vahvistetaan Tanskan asema Newcastlen tautia vastaan ei-rokottavana jäsenvaltiona yhteisön sisäistä elävän siipikarjan kauppaa ja kolmansista maista tehtävää elävän siipikarjan tuontia varten.
(2)
Newcastlen taudin tilanteessa viime aikoina tapahtuneen kehityksen vuoksi Tanska aikoo ottaa käyttöön siipikarjan rokotukset kyseistä tautia vastaan, mistä syystä Tanskan asemaa ei-rokottavana jäsenvaltiona olisi muutettava direktiivin 90/539/ETY mukaisesti.
(3)
Jotta Tanskan siipikarjan tämänhetkinen terveydellinen tilanne voidaan säilyttää Newcastlen taudin vastaisten rokotusten käyttöönottovaiheen aikana, Tanskaan lähetettävien erien osalta on asianmukaista säätää tietyksi ajanjaksoksi lisätakeita koskevia siirtymäsääntöjä.
(4)
Vastaavasti Tanskalle olisi myönnettävä lisätakeita, jotka voivat kattaa elävälle siipikarjalle tehtävät testit siipikarjan testaamisesta Newcastlen taudin varalta ennen lähettämistä tehdyn komission päätöksen 92/340/ETY (3) mukaisesti.
(5)
Päätös 91/552/ETY olisi näin ollen kumottava.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Soveltamisala ja aihe
Tätä päätöstä sovelletaan direktiivin 90/539/ETY 2 artiklan 1 kohdassa määritellyllä siipikarjalla käytävään yhteisön sisäiseen kauppaan, kun siipikarja on tarkoitettu lähetettäväksi Tanskaan jäsenvaltioista, joilla ei ole Newcastlen tautia vastaan ei-rokottavan alueen asemaa kyseisen direktiivin 12 artiklan 2 kohdan mukaisesti, tai kolmansista maista.
2 artikla
Ennakkoluvan hakeminen Tanskaan lähetettäviä siipikarjaeriä varten
Tanskan toimivaltaiselta eläinlääkintäviranomaiselta on haettava ennakkolupaa siipikarjaerien lähettämistä varten.
Lupahakemukseen on sisällyttävä tiedot rokotetyypistä ja rokotusohjelmasta, joita on käytetty siipikarjan suojelemiseksi Newcastlen tautia vastaan.
3 artikla
Tanskaan lähetettävästä siipikarjasta otettavat näytteet ja testit
Tanskan toimivaltainen viranomainen voi vaatia siipikarjan testaamista päätöksen 92/340/ETY 1 ja 2 artiklan mukaisesti ottaen huomioon tämän päätöksen 2 artiklan mukaisesti toimitettavat tiedot.
4 artikla
Tanskan päätös kieltäytyä ottamasta vastaan siipikarjaeriä
Jos Tanska päättää olla sallimatta jonkin siipikarjaerän tuonnin alueelleen ottaen huomioon tämän päätöksen 2 artiklan mukaisesti toimitettavat tiedot ja tämän päätöksen 3 artiklassa tarkoitettujen testien tulokset, sen on perusteltava päätöksensä komissiolle ja muille asianomaisille jäsenvaltioille tai kolmansille maille.
5 artikla
Päätöksen 91/552/ETY kumoaminen
Kumotaan päätös 91/552/ETY.
6 artikla
Soveltaminen
Tätä päätöstä sovelletaan 28 päivään helmikuuta 2006.
7 artikla
Osoitus
Tämä päätös on osoitettu kaikille jäsenvaltioille.
Tehty Brysselissä 28 päivänä tammikuuta 2005.

Labels: 0
3
18
6